﻿ DIFICULTĂŢI DE ACCES LA SERVICIILE PUBLICE DE SĂNĂTATE ÎN ROMÂNIA CRISTINA DOBOŞ ccesul la serviciile de educaţie şi de sănătate este considerat un drept fundamental al individului, în toate ţările civilizate. În A ciuda acestor drepturi statuate în conformitate cu principiile umane moderne, toate sistemele de sănătate şi educaţie europene au unele dificultăţi în acoperirea întregii populaţii cu servicii. În România, sărăcirea populaţiei ca şi disfuncţii ale sistemelor educaţional şi medical au generat o serie de forme de excluziune socială de la aceste servicii specifice ţărilor cu probleme de infrastructură şi populaţie cu un standard de viaţă scăzut. Articolul de faţă îşi propune o analiză a problemelor de acces ale populaţiei din România la sistemul medical public. Mă interesează care sunt factorii care limitează acest acces şi, prin urmare, şi identificarea populaţiei cu probleme de acces. Diagnozele sunt bazate pe analize secundare de date existente la acest moment, ca şi pe opinii ale specialiştilor români în politică sanitară. Prezint, de asemenea, date ale Eurobarometrului, colectate în 2002, pentru ţările Uniunii Europene şi candidate la Uniune, în ceea ce priveşte accesul la facilităţi sanitare, putând vedea unde se află România în context european, din acest punct de vedere. ACCESUL LA SERVICIILE DE SĂNĂTATE – UNUL DINTRE OBIECTIVELE EUROPA TUTUROR SISTEMELOR MEDICALE PUBLICE DIN Pentru ţările incluse în Uniunea Europeană, cât şi pentru cele pe cale de a adera la Uniune, accesul la serviciile de sănătate este statuat la nivel legislativ şi garantat în Carta drepturilor fundamentale ale Uniunii Europene, articolul 33: „oricine are dreptul la accesul la serviciile medicale preventive şi dreptul de a beneficia de tratament medical” (Health and care in an enlarged Europe, 2003, pg. 1). Alături de alte câteva obiective (libertatea de opţiune pentru furnizori şi beneficiari, utilizarea eficientă a resurselor existente la un moment dat în sistem), accesul echitabil şi cât mai larg la un pachet definit de servicii se numără printre obiectivele urmărite de fiecare sistem sanitar. Însă în prezent, la nivel mondial, nici un sistem sanitar nu poate atinge simultan toate obiectivele propuse la un nivel maximal. Maximizarea unui obiectiv duce la descreşterea atingerii altuia. Deciziile de politică sanitară sunt cele care hotărăsc tipul de organizare a sistemului spre maximizarea unuia sau altuia dintre obiective, în funcţie de tradiţia şi ideologia fiecărui stat. CALITATEA VIEŢII, XVII, nr. 1–2, 2006, p. 7–24 8 CRISTINA DOBOŞ 2 Analizând sistemele de sănătate europene, spre deosebire de Statele Unite, se poate spune că: „sănătatea este considerată la nivel european un drept social, la care trebuie să aibă acces toţi cetăţenii, faţă de SUA, unde sănătatea este mai ales un bun individual, la care pentru a accede trebuie să poţi plăti costurile necesare” (C. Vlădescu (coord.), 2004, pag. 5). În general, o libertate ridicată de alegere pentru diverse dimensiuni ale serviciilor determină costuri crescute şi o îngrădire a accesibilităţii, fiindcă pacienţii trebuie să suporte costuri ridicate. SUA au un astfel de sistem, care accentuează libertatea opţiunilor şi, care, în ciuda investirii pronunţate de către stat în sănătate (cheltuieli de 14% din PIB pentru sănătate), are 35 de milioane de cetăţeni care nu au asigurare şi nu beneficiază de servicii medicale. Prin urmare, acoperirea într-un astfel de sistem este redusă, în ciuda investirii masive a statului în serviciile de sănătate. Un alt tip de model este cel britanic, în care accesul la serviciile medicale este crescut, existând şi echitate crescută, ele fiind însă însoţite de o limitare a opţiunilor, a libertăţii de alegere. Sistemul britanic este printre sistemele puţin costisitoare din UE, dar există lungi liste de aşteptate pentru intervenţii (peste un milion de pacienţi sunt pe listele de aşteptare) (C. Vlădescu (coord.), 2004). Populaţia Europei este într-un proces de îmbătrânire, iar tehnologiile şi medicamentele noi sunt costisitoare, ambii factori determinând costuri tot mai mari pentru sistemele de sănătate europene. La nivelul tuturor sistemelor de sănătate europene se discută, de aceea, despre direcţii de reformare a acestora, datorită presiunilor fiscale accentuate pe parcursul anilor. Se pun probleme asupra unor noi surse financiare, asupra unui management cât mai eficient al acestora sau asupra unor modalităţi alternative de organizare a serviciilor. Dincolo de drepturile statuate legislativ, dificultăţi de acces există şi în ţările europene vestice, dar ele sunt mai mari în ţările foste comuniste, aşa cum arată datele Eurobarometrului din 2002. În ciuda problemelor, într-o privire de ansamblu asupra sistemelor europene se poate spune că obiectivul accesibilităţii serviciilor de sănătate este îndeplinit într-un grad satisfăcător, atât în vestul cât şi în estul Europei (Health and care in an enlarged Europe, 2003). Problemele de calitate a serviciilor şi sustenabilitate financiară ale sistemelor din est sunt mai acute ca dificultăţi decât problema acoperirii populaţiei cu servicii. Măsura accesului la servicii este un element al echităţii şi solidarităţii sociale şi o măsură a dreptului de care beneficiază cetăţeanul care îşi plăteşte taxele către furnizor (în cazul României, cotizaţia de asigurări de sănătate); importantă este însă măsura în care serviciile oferite sunt de calitate, şi nu doar dacă ajung la beneficiar. Din acest punct de vedere al calităţii, diferenţa est–vest este mai mare decât din punctul de vedere al acoperirii cu servicii, relevă acelaşi raport Health and care in an enlarged Europe. Diferenţele între vest şi est în ceea ce priveşte ratele de morbiditate şi ratele morbidităţii prin boli evitabile au apărut treptat, începând din anii ’70. Aceasta s-a datorat prezenţei în vest, dar nu şi în ţările comuniste a noilor tehnologii şi medicamente, a unei finanţării mai accentuate a sistemelor sanitare. 3 DIFICULTĂŢI DE ACCES LA SERVICIILE DE SĂNĂTATE 9 Deşi accesul la servicii era larg cuprinzător în statele comuniste care ofereau tuturor celor angajaţi acces la sistemul medical, lipsa medicamentelor, lipsa tehnologiei medicale pentru investigaţii şi tratament, deteriorarea unităţilor medicale, plata informală către medici au avut o influenţă negativă asupra calităţii şi echităţii serviciilor şi, în final, asupra stării de sănătate a populaţiei. Speranţa de viaţă la naştere în România a fost una dintre cele mai scăzute în regiune, iar rata mortalităţii infantile şi materne, foarte ridicată faţă de celelalte ţări europene. Aceste rate pentru ţările din Europa centrală şi de est au început să se îmbunătăţească din a doua jumătate a anilor ’90, însă unele dintre ţări, precum România au făcut progrese mai mici decât vecinele lor. Tranziţia a adus rezolvarea unor probleme şi a creat altele noi: a crescut accesul la noi forme de tratament, medicamente şi tehnologii vestice, prin deschiderea graniţelor, dar şi accesul la tutun, droguri, produse alimentare de proastă calitate sau cu mulţi aditivi, a crescut libertinajul sexual crescând astfel şi numărul de îmbolnăviri prin boli sexuale. În vest, accesul la aceste produse a fost gradat, crescând conştientizarea riscurilor, crescând cumulat şi proporţia populaţiei educate, astfel că programele sociale pentru un stil de viaţă sănătos, educaţia, şi bunăstarea materială au dus la un comportament critic al populaţiei faţă de unele tipuri de produse. În contrast, în ţările central şi est Europene, accesul a fost brusc şi corelat cu sărăcia, stresul, problemele de adaptare cauzate de schimbarea vechii ordini economice, sociale şi politice cu care erau obişnuiţi oamenii, iar apariţia programelor de educare pentru prevenire, informare şi formare a unui stil de viaţă sănătos întârziată, în faţa creşterii consumului de alcool, tutun, droguri, produse alimentare nesănătoase, libertinajului sexual. De asemenea, nivelul de dezvoltare economic din România a determinat în ultimii 15 ani pentru grupurile sărace prezenţa unor elemente care au influenţat negativ starea de sănătate a acestor grupuri: o alimentaţie insuficientă sau dezechilibrată, condiţii mizere de locuit, lipsa unor condiţii elementare de igienă. Toate acestea au contribuit la starea actuală proastă de sănătate a populaţiei din România şi nu numai problemele de calitate, acces sau echitate ale sistemului medical românesc (Health and care in an enlarged Europe, 2003). PROBLEME DE ACCES ÎN ROMÂNIA LA SERVICIILE DE SĂNĂTATE PUBLICE Accesul la serviciile de sănătate, în perioada comunistă Accesul universal la îngrijirea sănătăţii (acoperirea cuprinzătoare a beneficiarilor) s-a numărat printre priorităţile ţărilor din centrul şi estul Europei, în perioada comunistă. România a avut, până în 1997, un sistem medical puternic centralizat, alimentat financiar doar de către bugetul de stat şi coordonat de către Ministerul Sănătăţii. Oficial, serviciile erau oferite în mod gratuit, însă subfinanţarea sistemului o lungă perioadă de timp a dus la scăderea calităţii serviciilor şi transferul unei părţi a 10 CRISTINA DOBOŞ 4 costului lor către populaţie. Multe dintre policlinici şi spitale funcţionau fără dotare tehnică corespunzătoare, în clădiri deteriorate, medicamentele româneşti şi materialele sanitare nu acopereau cererea din unităţile sanitare, iar medicamentele din import, noi şi eficiente, erau inaccesibile pentru majoritatea populaţiei. Astfel, o parte a costurilor tratamentelor erau transferate, direct sau indirect, către beneficiar, inclusiv prin plăţile informale către personalul medical, limitând astfel accesul unor segmente din populaţie la serviciile medicale. Salarizarea redusă a personalului medical, în prezent, a rămas una dintre problemele nerezolvate ale sistemului, iar obişnuinţa medicilor şi a beneficiarilor pentru plata informală limitează accesul persoanelor sărace la servicii. Centrele universitare ofereau spitale performante, în contextul românesc al calităţii serviciilor medicale, iar, pe de altă parte, la celălalt pol, asistenţa medicală primară nu avea acoperire suficientă în teritoriu, prin lipsa dispensarelor şi medicilor în numeroase zone, în special din rural. Acest fapt a devenit unul dintre factorii care a favorizat polarizarea accesului la serviciile medicale şi rămâne, în continuare, un factor important de polarizare. În ciuda declaraţiilor de reformare a sistemului şi obiectivelor iniţiale de investire a mai multor resurse în asistenţa primară, sistemul terţiar, al spitalelor, a continuat să fie cel mai mare consumator de resurse şi a primit cele mai multe investiţii. Asistenţa primară a fost tot timpul neglijată, în urma acestui proces, prin lipsa resurselor. România, ca şi majoritatea ţărilor din estul Europei avea în perioada comunistă un model al serviciilor medicale publice centrat pe îngrijirile spitaliceşti, ce reprezenta o povară importantă pentru un buget sărac, având în vedere că, într-o astfel de structură, cea mai mare parte a fondurile pentru sănătate trebuiau alocate spitalelor (până la 70% dintre acestea) (MS, 2004). Calitatea redusă a serviciilor şi lipsurile din sistem datorate bugetului redus impuneau luarea unor decizii, în sensul îmbunătăţirii asistenţei medicale publice în România. Trecerea la un model bazat pe asigurări de sănătate a fost evaluată de către decidenţi la momentul respectiv drept soluţia optimă pentru multe dintre problemele sistemului. Drept urmare, principiile de organizare, finanţare şi oferire către populaţie a serviciilor sistemului sanitar public au fost modificate începând cu anul 1996, din punct de vedere legislativ, iar din punctul de vedere al transformărilor efective, începând cu anul 1999. Dimensiuni ale reformei sistemului medical, prin introducerea asigurărilor de sănătate Serviciile medicale sunt, în prezent, acordate pe baza contribuţiei la fondul de asigurări de sănătate (6,5% din salariul brut al angajatului şi 7% din partea angajatorului). Asiguratul beneficiază, pe baza acestei contribuţii, în mod gratuit de un pachet de servicii reglementate prin legislaţie. Beneficiarii nu cunosc însă acest pachet de servicii, aşa cum reiese din datele Barometrului de opinie privind serviciile de sănătate, 2003. Asistenţa medicală primară este oferită de către 5 DIFICULTĂŢI DE ACCES LA SERVICIILE DE SĂNĂTATE 11 medicul de familie, care este ales de către beneficiar. S-a dorit o accentuare a rolului serviciilor primare, ca prim filtru de rezolvare a problemelor, fără rezultate notabile însă, în lipsa investirii financiare. Astfel, în afara urgenţelor, accesul la palierul secundar şi terţiar, specializat, sau la analize, se face prin medicul de familie. Modificarea sistemului a însemnat costuri suplimentare, o stare de confuzie în rândul personalului medical, întârzieri în reglementarea legislativă a atribuţiilor părţilor componente ale sistemului, o circulaţie disfuncţională a fondurilor, luarea unor decizii punctuale, pe parcurs, fără a se cunoaşte repercusiunile sociale pe termen lung ale acestora – toate acestea afectând, în cele din urmă, calitatea şi accesibilitatea serviciilor medicale oferite beneficiarului. Deşi procentul de neasiguraţi nu este foarte mare (între 5 şi 10%), noul model a dus la o reducere a accesului populaţiei la serviciile medicale, prin existenţa acestui segment care nu poate beneficia de asistenţa medicală, în afara celei de urgenţă. În al doilea rând, există încă elemente moştenite din vechiul sistem care nu şi-au găsit rezolvarea şi care favorizează reducerea accesului la serviciile medicale sau reducerea calităţii acestora: absenţa asistenţei medicale primare în unele localităţi din rural, existenţa unităţilor medicale deteriorate şi lipsite de dotarea necesară, salariile reduse ale personalului medical şi practica încetăţenită a plăţii informale din partea bolnavului, pentru serviciile primite. Sărăcirea populaţiei înseamnă şi existenţa unor segmente care nu pot plăti costurile de transport până la unităţile medicale apropiate, tratamentele medicamentoase, plicul pentru doctor. Deşi există în prezent şi un sistem privat de acordare a serviciilor medicale, adiacent celui public şi o reţea extinsă de farmacii private, în contextul sărăcirii populaţiei, un segment larg al acesteia, deşi asigurat, nu îşi permite costul tratamentelor, accesarea serviciilor spitaliceşti performante aflate în afara localităţii de reşedinţă, iar apelarea la serviciile sistemului privat, ca alternativă la sistemul public, este costisitoare chiar şi pentru cei cu un salariu mediu. Problemele asistenţei medicale publice au devenit vizibile social prin războiul dintre farmacişti şi Casa de asigurări de sănătate, prin cazuri de abuzuri, conştientizând, la nivel public, problemele sistemului. Cu toate acestea, se vorbeşte mai puţin de echitatea sistemului faţă de beneficiar, de baza de colectare îngustă a cotizaţiilor şi de managementul financiar prost. Problemele financiare ale sistemului, prin neacordarea plăţilor restante către farmacii, s-au răsfrânt asupra beneficiarilor, care au fost, pentru unele perioade, văduviţi de medicamentele compensate şi gratuite la care, legal, aveau dreptul. Iată cum, în ciuda drepturilor statuate prin legislaţie, pacientul a avut un acces îngrădit la medicamente. În acelaşi timp, cunoscând aceste întârzieri, farmaciile au mărit preţul medicamentelor pentru a recupera banii pe care statul îi datora. Aşa se face că preţul medicamentelor a fost, în România, mai mare decât în alte ţări din jur, constituind o barieră de acces pentru o populaţie cu venituri reduse. 12 CRISTINA DOBOŞ 6 Ceea ce s-a întâmplat în România după introducerea sistemului asigurărilor din 1997 a fost, în fapt, (în contradicţie cu obiectivele statuate la iniţierea reformei) existenţa unui sistem hibrid între controlul financiar al Casei de asigurări şi, în acelaşi timp, al Ministerului finanţelor, fapt care a generat numeroase distorsiuni în alocarea resurselor şi în primul rând, o deturnare a unei părţi a lor dinspre sistemul medical. Urmărind funcţionarea acestui sistem hibrid, unii specialişti în domeniu consideră că nu era necesară o trecere a României la sistemul de asigurări de sănătate. Una dintre raţiunile schimbării, invocate de către decidenţi, a fost faptul că structura de sistem centralizat, finanţat direct de la bugetul de stat, structură venită pe filiera sovietică înainte de 1989, era asociată cu regimul centralizat comunist. Nemulţumirile şi aşteptările populaţiei erau însă difuze şi ele nu erau legate de un mod sau altul de funcţionare, ci de calitatea evident proastă a serviciilor medicale, iar nemulţumirile medicilor erau legate de salariile reduse şi condiţiile dificile de muncă, în condiţiile lipsei de materiale sanitare, dotări şi utilităţi. Trecerea la noua schemă financiară a creat, în opinia mea, un nou mamut administrativ consumator anual de resurse financiare importante, mă refer la Casa naţională de asigurări de sănătate (incluzând aici şi ramurile sale judeţene), a cărei eficienţă administrativă, raportată la costuri, este discutabilă. Întrebarea este dacă aşteptările iniţiale ale populaţiei şi profesioniştilor din sistem au fost îndeplinite. Printre aceste aşteptări figurau: creşterea calităţii serviciilor şi creşterea salariilor personalului medical prin independenţa financiară a sistemului, creşterea resurselor financiare ale acestuia şi transparenţa ridicată a alocării resurselor. Cristian Vlădescu susţine (C. Vlădescu, coord., 2004) că problemele actuale din sistem ţin de faptul că funcţionarea şi legislaţia curentă s-au îndepărtat de scopurile şi filosofia iniţială a Legii Asigurărilor, analizele efectuate de autorul menţionat indicând o diferenţă importantă între politica afirmată şi realitatea implementată în toate dimensiunile vizate de reformă: descentralizarea, mecanismele noi de alocare a resurselor, autonomia instituţională. Legea asigurărilor de sănătate a intrat complet în funcţiune abia în 1999 şi a suferit amendamente consecutive în decursul anilor care au trecut de la implementare. Aşa cum arată studiul citat, noua lege a introdus, încă de la început, doar schimbări parţiale, prin reglementările ei. Independenţa financiară a fondului de sănătate, care era unul dintre obiectivele principale ale noii legi, este încălcată prin procedurile actuale. Sistemul este, din punctul de vedere al alocării resurselor, un hibrid între sistemul public şi cel al asigurărilor Contribuţiile din asigurări sunt colectate la fondul de asigurări sociale, în timp ce guvernul, prin Ministerul Finanţelor, a continuat, până în 2003, să intervină în alocarea fondurilor şi stabilirea unei limite superioară a cheltuielilor, mereu inferioară veniturilor colectate. Această practică a redus controlul financiar al Casei şi a produs acumularea de datorii în fiecare an, generând crize temporare, precum cea a medicamentelor compensate, în mod succesiv, ale cărei efecte se resimt şi în prezent (2005). 7 DIFICULTĂŢI DE ACCES LA SERVICIILE DE SĂNĂTATE 13 Acoperirea populaţiei cu asigurări de sănătate, ca primă formă de acces la sistemul medical În ciuda trecerii de la sistemul bazat pe finanţare de la bugetul de stat la finanţare prin asigurări sociale, acoperirea s-a păstrat la un nivel ridicat şi neavând o legătură foarte ridicată cu plata contribuţiei la fondul de asigurări de sănătate. Prin Legea 145/1997, obţinerea de servicii medicale este condiţionată de contribuţia la fondul de asigurări sau de apartenenţa la una dintre categoriile asigurate prin efectul legii, dispărând, astfel, noţiunea de acces universal şi nelimitat. „Pentru a prezerva un acces cât mai larg la servicii medicale pentru cât mai multe categorii de cetăţeni (legea fiind o lege socială de asigurări de sănătate) se prevede lărgirea categoriilor de persoane beneficiare de asigurare, fără contribuţie, prin efectul legii: – copiii şi tinerii până la vârsta de 26 de ani, dacă sunt elevi sau studenţi şi dacă nu realizează venituri proprii; – persoanele cu handicap, dacă nu realizează venituri şi sunt în îngrijirea familiei; – soţul, şotia, părinţii sau bunicii, dacă nu realizează venituri şi sunt în întreţinerea unei persoane asigurate; – persoanele nominalizate prin legi speciale: veteranii de război şi văduvele veteranilor, eroii Revoluţiei din 1989, foştii persecutaţi politic etc.; – persoanele care efectuează stagiul militar; – gravidele şi lehuzele aflate în concediu de maternitate, precum şi părintele aflat în concediu pentru îngrijirea copilului sub 6 ani; – persoanele cu pedepse privative de libertate; – beneficiarii de ajutor social, în condiţiile legii” (Stănescu A., 2004). Sistemul astfel gândit are o puternică orientare socială, având o bază de colectare redusă, deoarece persoanele care contribuie la sistem sunt puţine, în raport cu beneficiarii sistemului. Numai populaţia 0–18 ani, beneficiară gratuit de servicii, reprezintă circa 23% din populaţie, iar cei care contribuie la sistem sunt sub 50% din populaţie (Stănescu A., 2004). Cu toate aceste măsuri, există un număr de persoane care nu sunt asigurate, estimat între 5% din populaţia României, conform datelor Barometrului de opinie publică şi 10%, conform datelor CNAS. „Din datele CNAS, situaţia acoperirii cu servicii medicale a populaţiei pare a fi mult mai bună decât cea care reiese din studiile de caz sau din diferite cercetări ţintite pe anumite grupuri populaţionale. Astfel, aproximativ 90% din populaţia României este înscrisă pe listele medicilor de familie, cu o diferenţă între rural şi urban – 93% din populaţia urbană, respectiv 87% din populaţia rurală” (Stănescu A., 2004). Conform ipotezei mele, o mică parte a celor care nu sunt plătitori de impozit în sistemul legal, încheie o asigurare de sănătate pe cont propriu, nu am date însă care să îmi susţină ipoteza. În cazul inexistenţei unui contract de muncă, persoana îşi poate încheia pe cont propriu un contract de asigurare cu CNAS. Resursele 14 CRISTINA DOBOŞ 8 financiare reprezintă însă o problemă pentru categoria celor care lucrează ca zilieri sau sunt plătiţi în produse, deşi aceste persoane ar avea o nevoie crescută de asistenţă medicală, fiind mai expuse riscului de îmbolnăvire, prin condiţiile necorepunzătoare de muncă. Cei neasiguraţi pot, astfel, proveni din următoarele segmente: – persoane neîncadrate pe piaţa formală a muncii, liber profesionişti; – familii sărace din mediul urban neacoperite de către ajutorul social. Segmentul săracilor pentru care a fost recunoscut dreptul de a obţine VMG ar trebui, teoretic, să fie beneficiar al asigurării medicale; – familii din mediul rural (o mare parte a ţăranilor care obţin venituri din agricultura de subzistenţa); – o parte a populaţiei de romi. Pentru toţi aceştia există prevăzut accesul la asistenţă medicală de urgenţă, dar nu este prevăzută nici o facilitate pentru medicamente compensate. Accesul la servicii medicale, din punctul de vedere al ofertei de servicii Pachetul de servicii oferit Noile principii ale sistemului au suferit modificări minore, în ceea ce priveşte pachetul de servicii ce sunt oferite asiguraţilor. „Exceptând serviciile medicale de chirurgie estetică şi/sau solicitarea unor condiţii de spitalizare cu confort crescut, precum şi serviciile medicale efectuate la cererea pacientului, fără a avea o recomandare medicală în acest sens, accesul este, teoretic, permis la orice serviciu medical recomandat. Din acest punct de vedere, populaţia nu a resimţit o modificare importantă în noua lege. Resursele financiare fiind, totuşi, limitate, au fost găsite alte căi de limitare a numărului de servicii şi, implicit, a costurilor: accesul la servicii de specialitate, în general mai costisitoare, este permis numai cu recomandare de la medicul de familie; investigaţiile paraclinice şi de laborator sunt permise numai în raport cu diagnosticul şi pot fi prescrise numai de anumiţi medici; prescripţiile de medicamente compensate şi gratuite sunt limitate ca număr de medicamente şi ca sumă prescrisă per/prescripţie” (Stănescu A., 2004). La acestea aş enumera şi limitări la accesul la acest pachet, prin restricţii financiare. Terminarea fondurilor pentru anumite servicii sau medicamente compensate, gratuite au dus la situaţia când, deşi legal pacienţii aveau dreptul la acel serviciu sau medicament, nu au putut beneficia, în fapt, de el. Aceasta a fost o modalitate prin care sistemul „şi-a reglat” funcţionarea financiară, dar a indus inechitate. Datele colectate în 2002, 2003 arată că beneficiarul nu era informat cu privire la drepturile de care poate beneficia pentru cotizaţia pe care o plăteşte, putând fi, 9 DIFICULTĂŢI DE ACCES LA SERVICIILE DE SĂNĂTATE 15 astfel, câteodată „jonglat”, în lipsa fondurilor. Conform datelor din Barometrul pentru serviciile de sănătate, mai mult de jumătate dintre români nu îşi cunosc drepturile şi obligaţiile privind asigurarea medicală, iar peste 80% dintre cei asiguraţi nu cunosc deloc sau au doar vagi informaţii despre serviciile medicale la care sunt îndreptăţiţi. Consideraţi că aveţi suficiente informaţii despre sistemul de îngrijire a sănătăţii din România? (2002) Nu+mai degrabă nu – 58% Da+mai degrabă da – 39% Nr. – 3% Ştiţi aproximativ ce procent din venitul dvs. plătiţi drept contribuţie la sistemul de asigurări? (2002) Nu – 58 % Da – 42% Dintre cei care au răspuns cu da şi au fost puşi să numească procentul, doar 50% au răspuns corect. Ştiţi în ce constă pachetul de servicii medicale de bază (asigurat de către contribuţia dvs. la asigurările de sănătate? (2002) Nu –65% Da –13% Parţial –22% Sursa: Barometrul de opinie privind serviciile sănătate realizat în rândul populaţiei din România, 2002, Centru pentru politici şi servicii de sănătate. Şi medicii resimt, conform datelor din Barometrul CPSS, nevoia unei informări suplimentare asupra modalităţilor de funcţionare a sistemului medical public în care lucrează: legislaţie, modalităţi de organizare şi funcţionare. Prin urmare, putem concluziona că există un deficit de informare de ambele părţi: medici şi pacienţi, problema fiind neglijată de la centru. Noul sistem a creat o serie de neclarităţi şi confuzie chiar în rândul celor care sunt actori ai schimbării: personalul medical. (2000) Aveţi suficiente informaţii despre legile şi reglementările legale de funcţionare a sistemului de sănătate? da 53% nu 47% (2000) Consideraţi că aveţi nevoie de informaţii suplimentare referitoare la modalitatea de: – organizare şi funcţionare a cabinetului medical da 59% nu 41% – finanţare a cabinetului medical da 52% nu 41% Sursă: Sondaj de opinie privind serviciile de sănătate realizat în rândul medicilor din România, 2000. 16 CRISTINA DOBOŞ 10 Repartiţia inegală a ofertei serviciilor de sănătate Diferenţele urban – rural sunt serioase în ceea ce priveşte infrastructura. Există zone izolate în rural în care populaţia nu are acces la dispensare pentru servicii medicale primare, sau aceste dispensare există, dar nu au medici permanenţi şi prezintă o dotare foarte rudimentară. Ceea ce este mai grav este că tocmai zonele cu populaţie săracă sau îmbătrânită, deci şi cu cerinţe crescute de îngrijiri medicale, au aceste probleme. Nu există, în prezent, politici de atragere a medicilor în aceste zone defavorizate, problema acoperirii cu medici de familie fiind serioasă în mediul rural Principiul echităţii şi solidarităţii a fost încălcat şi prin existenţa caselor paralele de asigurări de sănătate (a Ministerului de interne, a Apărării, a Justiţiei, a SRI, a Ministerului transportului). Aceste case au venituri peste media naţională pe cap de asigurat, căci au o componenţă a asiguraţilor cu salarii mari şi cu riscuri mai scăzute. Veniturile medii per asigurat sunt de trei ori mai mari la CAST şi cu 30% mai mari la CASAOPSNAJ faţă de veniturile medii per asigurat ale caselor judeţene (C. Vlădescu, coord., 2004). Astfel, cheltuielile cu serviciile sanitare per asigurat au fost mai mari la casele paralele, ceea ce încalcă principiul echităţii faţă de asiguraţi, dar şi al descentralizării şi autonomiei (sistemele acestea fiind închise şi puternic controlate de ministere). Pe de altă parte, case multiple înseamnă şi cheltuieli administrative paralele. Chiar şi în cazul Casei naţionale, aşa cum arată raportul CNAS pe 2002, disparităţile financiare între regiuni, pe cap de asigurat, sunt mari: Cheltuielilor pe persoană asigurată diferă foarte mult de la un judeţ la altul, cu variaţii între 34,9% şi 202,3%, faţă de media pe ţară, reflectând disparităţile între regiunile bogate şi sărace ale ţării (Raportul CNAS pe 2002, apărut în 2003). În aceste condiţii, diferenţele între judeţele sărace şi cele bogate sunt semnificative, în ceea ce priveşte personalul medical şi dotarea, ele agravându-se, având în vedere fondurile mai puţine colectate de către casele de asigurări judeţene în zonele sărace. O altă problemă care ţine, deci, de reglementări ale Casei naţionale de asigurări de sănătate o reprezintă inaccesul asiguraţilor la serviciile medicale aflate în alte judeţe, datorită imposibilităţii deconturilor între diferitele case „Cei domiciliaţi în judeţe cu infrastructura economică dezvoltată au un acces mai facil la tehnologie de calitate şi la specialiştii aferenţi, decât cei din judeţe sau zone defavorizate economic. Un exemplu îl reprezintă proporţia dublă de specialişti, raportată la populaţie, în Municipiul Bucureşti, faţă de judeţele din estul şi sudul ţării, respectiv 10 specialişti la 10 000 locuitori, în Bucureşti, faţă de 4,7%, cât se înregistrează în restul ţării În mediul rural există numai un număr de 58 de medici la 100 000 locuitori, faţă de 300 la 100 000 locuitori, cât se înregistrează în mediul urban. Se apreciază că o proporţie de circa 4–5% din locuitorii din mediul rural locuiesc în localităţi fără medic de familie. Din 2 675 comune, numai în 1 593 există organizată o farmacie sau un punct de lucru al unei farmacii amplasate în oraşul apropriat. În 1 055 de localităţi rurale nu există o unitate farmaceutică. Dintre acestea, se apreciază că în circa 300 comune rurale este o urgenţă realizarea unui sistem de aprovizionare cu medicamente, aceste 11 DIFICULTĂŢI DE ACCES LA SERVICIILE DE SĂNĂTATE 17 localităţi fiind amplasate la distanţe mari faţă de localităţile în care există farmacii” (Stănescu A., 2004). Accesul la servicii de sănătate corelat cu statutul social Analiza datelor arată că exisă o formă de lipsă de acces la serviciile medicale legată de standardul de viaţă precar al unui segment al populaţiei asigurate, problema incluzând şi existenţa coplăţilor către sistemul medical din partea beneficiarilor. Prin urmare, putem afirma că un număr mare de persoane deşi sunt asigurate, au acces limitat la asistenţa medicală, pe fondul bugetului foarte redus al gospodăriei. Familiile sărace nu îşi pot permite coplăţile implicate de solicitarea serviciilor medicale şi achiziţionarea medicamentelor necesare, achitarea costurilor de transport şi extraplata pentru medic şi personalul auxiliar Conform datelor, pentru 40% din populaţia din rural existenţa mijlocului de transport şi costul acestuia reprezintă o problemă de acces la serviciile medicale în afara localităţii. De asemenea, coplata adresată personalului medical şi timpul de aşteptare sunt văzute ca obstacole atât de către cei din rural cât şi de către cei din urban. Insatisfacţia personalului medical faţă de salarizare legitimează, în opinia acestuia, pretinderea unei extraplăţi pentru prestarea actului medical, fapt ce reduce accesul populaţiei sărace la asistenţa medicală. De aceea trebuie luată în considerare necesitatea creşterii salariilor personalului sanitar Percepţia populaţiei asupra accesului la asistenţa medicală secundară şi terţiară Următoarele aspecte reprezintă sau nu o problemă în privinţa accesului la serviciile medicale oferite de alte instituţii decât medicul de familie? Da Da Răspuns Da % din populaţia % din populaţia % din total din rural din urban populaţie Posibilitatea de transport până la instituţie 25 17 34 Costul transportului 31 21 45 Programul medicilor 25 22 28 Timpul de aşteptare 41 37 38 Atitudinea cadrelor medicale 22 26 19 Costul consultaţiei, tratamentului 56 48 52 Faptul că trebuie să dau bani, cadouri 39 39 39 Altele 7 7 7 Sursa: Barometrul de opinie privind serviciile sănătate realizat în rândul populaţiei din România, 2003, Centrul pentru politici şi servicii de sănătate. „În teritoriile cu deficit de cadre medicale, populaţia înscrisă pe listele medicilor de familie este segregată de la sine: cei cu un anumit nivel social, economic şi care sunt preocupaţi de propria sănătate sunt înscrişi şi acceptaţi pe listele medicilor, restul pot rămâne în afara listelor. Implicarea serviciilor de sănătate în comunitate este mult mai redus decât în urmă cu 15 ani, afectând, în special, grupurile care nu au cultura vizitei la medic în timp util sau care locuiesc în zone unde facilităţile sanitare sunt greu accesibile. În anul 1989, se acordau 4,2 tratamente şi 9,6 consultaţii pentru un locuitor, în timp ce în anul 2002 s-au acordat 1,5 tratamente şi 5,6 consultaţii” (Stănescu A., 2004). 18 CRISTINA DOBOŞ 12 Grafic 1 Numărul de consultaţii şi tratamente/locuitor, România, 1989 şi 2002 12 9.6 10 8 5.6 6 4.2 4 1.5 2 0 1989 2002 ConsultatiiTratamente Sursa: Anuarul Statistic al Ministerul Sănătăţii, 2003, în Stănescu A., 2004. Percepţia negativă a populaţiei asupra calităţii serviciilor şi a relaţiei medic – pacient se poate constitui într-un factor demotivator al apelului la medic. Cumularea acestui aspect cu lipsa veniturilor necesare pentru procurarea medicamentelor prescrise sau extraplăţile pretinse de personalul medical pot explica preferinţa unor grupuri sărace, sau cu nivel scăzut de educaţie pentru autoaplicarea unor tratamente, fără consultarea medicului. În mediul rural, dificultăţile acoperirii distanţei mari până la medic, în timp util, determină apelarea la remedii tradiţionale. Doar 68,2% din totalul celor care utilizau medicamente în iulie 2000 o făceau la recomandarea medicului. Dintre persoanele care au luat medicamente în ultimele două săptămâni premergătoare interviului 68,2% la prescrierea, recomandarea medicului 28,7% din proprie iniţiativă 5,8% la recomandarea farmacistei 3,1% la sugestia altor persoane. Sursa: Starea de sănătate a populaţiei din România, INS, 2001. Ponderea celor care au apelat la medicul de familie, în ultimele 12 luni: 36,8% în mediul rural 43,2% în mediul urban Numărul mediu de vizite la medicul de familie, în ultimele 12 luni: 3,6 în rural 4,3 în urban Sursa: Starea de sănătate a populaţiei din România, INS, 2001. Ponderea celor care au apelat la medicul de familie, în 2000 este de 40% din populaţie, cu o pondere mai scăzută în mediul rural. Aşteptarea prelungită pentru a beneficia de consultaţie este o altă problemă semnalată de către populaţie, reflectând, în unele zone, deficitul de medici şi unităţi sanitare. Pe de altă parte, reglementările legislative prevăd reînnoirea periodică de 13 DIFICULTĂŢI DE ACCES LA SERVICIILE DE SĂNĂTATE 19 către medic a reţetei, în cazul tratamentelor de lungă durată, ceea ce duce la aglomerarea acestor persoane la uşa medicului, mărind timpul de aşteptare. Acest sistem îl pune pe medic în situaţia de a-şi pierde o parte din timp completând scripte, în defavoarea oferirii de consultaţii. Accesul la serviciile stomatologice Starea proastă a dentiţiei populaţiei, în prezent, este un fapt îngrijorător. Conform legislaţiei, adulţii au dreptul la servicii stomatologice preventive gratuite, o dată pe an, iar asigurarea acoperă 40–60% din costul protezelor dentare şi al tratamentelor ortodontice. Reducerea masivă a ofertei de servicii stomatologice în sectorul public, absenţa dotărilor şi materialelor performante, existenţa coplăţilor au limitat sever accesul populaţiei la sectorul medical stomatologic public. Sectorul privat foarte dezvoltat oferă servicii de o calitate ridicată, dar foarte costisitoare, chiar şi pentru un salariat cu venituri medii. În acest context, o mare parte a populaţiei nu apelează la asistenţa stomatologică decât în caz de urgenţă, neglijându-şi problemele dentiţiei. Populaţia din rural este cea mai afectată de deficienţele în oferirea asistenţei stomatologice, doar 8,9% din aceasta adresându-se, în anul 2000, stomatologului, faţă de 20,5% din cea urbană. Populaţia peste 3 ani care s-a adresat medicului stomatolog – 15,2% (2000). Rural – 8,9% din populaţie Urban – 20,5%. Sursa: Starea de sănătate a populaţiei din România, INS, 2001. Luând în considerare motivul care a determinat ultima vizită la medicul stomatolog, se constată că românii efectuează, într-o mică măsură, vizite cu caracter preventiv – doar 6,9% dintre cei care au apelat, în timp ce 35,8% dintre cei care s-au adresat stomatologului, au făcut-o pentru tratament. Apelarea la cabinete private – din total populaţie care a apelat la stomatolog – 57,5%. Apelarea la cabinete publice – 41,2%. Apelarea la cabinete publice, funcţie de mediul de rezidenţă. Rural – 51,6% Urban – 37,4%. Sursa: Starea de sănătate a populaţiei din România, INS, 2001. ROMÂNIA ÎN CONTEXT EUROPEAN – ACCESAREA SERVICIILOR Dincolo de drepturile statuate legislativ, dificultăţi de acces există şi în ţările europene vestice, dar ele sunt mai mari în ţările foste comuniste, aşa cum arată datele Eurobarometrului din 2002. În ciuda problemelor, într-o privire de ansamblu asupra sistemelor europene se poate spune că obiectivul accesibilităţii serviciilor de sănătate este îndeplinit într-un grad satisfăcător, atât în vestul cât şi în estul Europei. (Health and care in an enlarged Europe, 2003). 20 CRISTINA DOBOŞ 14 Indicatorii folosiţi în Eurobarometru pentru măsurarea accesului la servicii medicale au fost: 1. Distanţa până la cel mai apropiat spital (sub 20 de minute, între 20 şi 50 de minute, o oră sau mai mult?). 2. Accesibilitea mergând pe jos până la cel mai apropiat spital (walking). În Uniunea Europeană, accesul rapid (sub 20 de minute) la spital nu e universal, doar 50% din populaţie are acces atât de rapid la spital, în timp ce în cele 13 state candidate, 38% din populaţie. Pentru ţările Uniunii Europene, accesul la un spital la o distanţă mai mică de 20 de minute este mai bun decât pentru noile ţări primite în Uniune, sau care aspiră la intrare. Trebuie să luăm însă în calcul şi faptul că ţările mici ca dimensiuni sunt avantajate, distanţa rural – urban fiind, în aceste cazuri, mai redusă, cum este cazul Olandei, Estoniei. În acelaşi timp, ţări mari, precum Franţa sau Polonia înregistrează, totuşi, un acces mai bun decât România. Ţări deja intrate în Uniune, precum Ungaria sau Cehia, înregistrează, conform acestui indicator, valori mai mici decât România. Apropierea de spitale: proporţia din respondenţi care are acces la un spital în mai puţin de 20 de minute Apropierea de spitale: Ţara proporţia din respondenţi care are acces la un spital în mai puţin de 20 de minute Olanda 72,5% Italia 60,9% Suedia 58% Franţa 54,4% Turcia 47,5% Marea Britanie 45,5% Estonia 28,1% Polonia 42,8% Portugalia 37,8% România 33,3% Bulgaria 30,4% Ungaria 31,4% Cehia 28,7% ACC 13 40,4% EU 15 52,8% AC 10 37,5% EU25 50% Sursa: Eurobarometrul, 2002, în, Health and care in an enlarged Europe, European Foundation for the Improvement of living and Working Conditions, 2003. *EU 15: ţările membre UE dinainte de 2004 (Belgia, Danemarca, Germania, Grecia, Spania, Franţa, Irlanda, Italia, Luxemburg, Olanda, Austria, Portugalia, Suedia, Marea Britanie, Finlanda). AC 10: Acceding Countries (ţările care au intrat deja în valul din 2004): Cehia, Cipru, Estonia, Ungaria, Letonia, Lituania, Malta, Polonia, Slovacia, Slovenia. EU 25 conţine EU 15 plus AC 10. ACC 13 conţine AC 10 plus cele trei ţări din valul doi de aderare: România, Bulgaria, Turcia. 15 DIFICULTĂŢI DE ACCES LA SERVICIILE DE SĂNĂTATE 21 În ceea ce priveşte apropierea de spital ca şi distanţă ce poate fi parcursă pe jos, datele sunt surprinzătoare, ţările central-estice obţinând rezultate mai bune decât cele 15 sate iniţiale ale Uniunii Europene. Explicaţia pe care o dau autorii raportului Health and care in an enlarged Europe, analizând datele Eurobarometrului este că modul de percepere a distanţei care poate fi parcursă cu piciorul este una mai mică pentru vest şi nord Europeni, obişnuiţi să parcurgă şi distanţele mici cu un mijloc de transport. Se poate spune că există o concepţie diferită despre ce înseamnă o distanţă de parcurs cu piciorul, pe jos, aceasta fiind mai mare pentru cei din statele candidate sau nou aderate. „Interpretarea este confirmată prin rezultatele corelării celor doi indicatorii care măsoară distanţa cu PIB pe cap de locuitor la paritatea puterii de cumpărare. Ţările cu PIB per capita mai mare, au o proporţie mai mare a respondenţilor care pretind că ajung la un spital în mai puţin de 20 de minute, dar nu există o corelaţie similară între PIB per capita şi percepţia asupra accesului la spitale, mergând pe jos” (op cit, pg. 26). Apropierea de spitale: proporţia din respondenţii unei naţiuni care are acces la spital, mergând pe jos Apropierea de spitale: Ţara proporţia din respondenţii unei naţiuni care are acces la un spital mergând pe jos Olanda 24% Italia 21% Franţa 18% Suedia 32% Portugalia 22% Marea Britanie 32% Estonia 26% Polonia 40% Turcia 43% România 37% Bulgaria 47% Ungaria 32% Cehia 30% ACC 13 39% EU 15 25% AC 10 37% EU25 26% Sursa: Eurobarometrul, 2002, în Health and care in an enlarged Europe, European Foundation for the Improvement of living and Working Conditions, 2003. *EU 15: ţările membre UE dinainte de 2004 (Belgia, Danemarca, Germania, Grecia, Spania, Franţa, Irlanda, Italia, Luxemburg, Olanda, Austria, Portugalia, Suedia, Marea Britanie, Finlanda). AC 10: Acceding Countries (ţările care au intrat deja în valul din 2004): Cehia, Cipru, Estonia, Ungaria, Letonia, Lituania, Malta, Polonia, Slovacia, Slovenia. EU 25 conţine EU 15 plus AC 10. ACC 13 conţine AC 10 plus cele trei ţări din valul doi de aderare: România, Bulgaria, Turcia. 22 CRISTINA DOBOŞ 16 Apropierea de spitale în funcţie de venit: proporţia din respondenţi care are acces la un spital în mai puţin de 20 de minute, pe cuartile de venit (venitul echivalent pe gospodărie) Cei mai săraci Cei mai bogaţi Diferenţa în puncte Ţara Total 25% 25% procentuale Olanda 72,5% 66,8 77,8 11,0 Italia 60,9% 47,0 75,2 28,2 Suedia 58,0% 56,0 60,0 4,0 Franţa 54,4% 43,4 65,3 21,9 Marea Britanie 45,5% 34,2 57,8 23,6 Portugalia 37,8% 27,2 49,0 21,9 Estonia 28,1% 21,1 35,1 13,9 Polonia 42,8% 30,2 55,1 24,9 Turcia 47,5% 32,6 61,8 29,1 România 33,3% 19,4 46,7 27,3 Bulgaria 30,4% 20,5 40,7 20,2 Ungaria 31,4% 16,0 46,8 30,8 Cehia 28,7% 27,1 30,3 3,2 ACC 13 40,4% 27,6 53,1 25,6 EU 15 52,8% 44,9 60,4 15,5 AC 10 37,5% 26,5 48,6 22,2 EU25 50% 41,5 58,3 16,8 Sursa: Eurobarometrul, 2002, în Health and care in an enlarged Europe, European Foundation for the Improvement of living and Working Conditions, 2003. *EU 15: ţările membre UE dinainte de 2004 (Belgia, Danemarca, Germania, Grecia, Spania, Franţa, Irlanda, Italia, Luxemburg, Olanda, Austria, Portugalia, Suedia, Marea Britanie, Finlanda). AC 10: Acceding Countries (ţările care au intrat deja în valul din 2004): Cehia, Cipru, Estonia, Ungaria, Letonia, Lituania, Malta, Polonia, Slovacia, Slovenia. EU 25 conţine EU 15 plus AC 10. ACC 13 conţine AC 10 plus cele trei ţări din valul doi de aderare: România, Bulgaria, Turcia. România, Bulgaria şi Ungaria stau cel mai prost la capitolul accesul populaţiei sărace la servicii spitaliceşti. Media ţărilor candidate ACC 13 este de 40% din populaţia săracă având acces rapid la spital, pe când în România, doar 19,4% dintre cei săraci. Din punct de vedere al accesului claselor de sus, diferenţele est – vest nu sunt atât de mari, 60,4% în UE15 faţă de 53,2% în ACC13. Inechitatea socială este mai mare în ţări precum România, Bulgaria, Turcia, Ungaria, dar şi Italia sau Marea Britanie, Portugalia, şi mult mai mică în ţări nordice, precum Suedia, Danemarca. Dintre ţările foste comuniste, foarte bine stau la acest capitol al echităţii sociale Estonia şi Cehia, la mare distanţă faţă de celelalte ţări nou venite în UE, prin omogenitate între grupurile sociale cu acces, dar cu un acces per total mai mic decât media ACC 13 (28%, faţă de 44%). 17 DIFICULTĂŢI DE ACCES LA SERVICIILE DE SĂNĂTATE 23 Accesul la spitale, după rezidenţa în urban sau rural Mai puţin de 20 de minute O oră sau mai mult Diferenţa Diferenţa Ţări Oraş Oraş Oraş Oraş Rural Rural rural– rural– mijlociu mare mijlociu mare oraş mare oraş mare Cehia 7,1 32,8 42,2 –35,0 22,9 12,7 11,3 11,5 Ungaria 4,4 40,1 51,6 –47,2 34,9 14,4 8,7 26,2 Polonia 14,5 55,7 54,5 –40,0 17,5 5,6 3,5 14,0 Lituania 16,4 60,6 33,3 –16,9 19,6 1,9 4,8 14,8 Bulgaria 10,8 36,7 43,7 –32,9 43,1 16,5 11,1 31,0 România 15,9 44,1 55,9 –40,0 33,9 5,4 2,2 31,7 Turcia 28,3 61,1 57,9 –26,9 19,6 3,7 6,9 12,7 ACC 13 19,0 50,6 52,4 –33,4 23,4 7,1 6,2 17,2 AC 10 12,3 47,9 48,4 –36,1 21,6 8,5 5,6 15,9 Sursa: Eurobarometrul, 2002, în Health and care in an enlarged Europe, European Foundation for the Improvement of living and Working Conditions, 2003. *EU 15: ţările membre UE dinainte de 2004 (Belgia, Danemarca, Germania, Grecia, Spania, Franţa, Irlanda, Italia, Luxemburg, Olanda, Austria, Portugalia, Suedia, Marea Britanie, Finlanda). AC 10: Acceding Countries (ţările care au intrat deja în valul din 2004): Cehia, Cipru, Estonia, Ungaria, Letonia, Lituania, Malta, Polonia, Slovacia, Slovenia. EU 25 conţine EU 15 plus AC 10. ACC 13 conţine AC 10 plus cele trei ţări din valul doi de aderare: România, Bulgaria, Turcia. CONCLUZII Sărăcirea populaţiei (grupuri sociale care nu îşi permit costuri adiţionale ale serviciilor primare sau secundare: a ajunge până la prima unitate medicală, a plăti medicamente, a plăti costurile adiţionale ale şcolarizării copilului: rechizite, cărţi, haine, cazare în afara localităţii atunci când este cazul), sau infrastructura primară deficitară în mediul rural (absenţa şcolilor, a dispensarelor, a personalului specializat), dar şi neclarităţi şi schimbări legislative repetate în ambele sisteme au creat forme de neaccesare a serviciilor. Lipsa de acces pe termen lung duce la o scădere a capacităţilor persoanelor de integrare socială, prin afectarea în sens negativ, în primul rând a şanselor de a obţine o profesie şi/sau un loc de muncă, în absenţa şcolarizării, sau scăderea capacităţii de a munci prin afectarea fizică, aceste persoane devenind candidate la sărăcie şi la serviciile de asistenţă socială ale statului. Starea de educaţie şi sănătate a capitalului uman nu a fost considerată, la nivel de politică socială aplicată, printre priorităţile tranziţiei, în ciuda declaraţiilor de principiu, ceea ce va avea consecinţe pe lung termen asupra dezvoltării sociale a României. Inegalitatea socială şi polarizarea accesului la aceste servicii se manifestă în prezent şi prin diferenţele mari între populaţia din urban, cu acces rapid la servicii medicale şi educaţionale secundare şi terţiare în oraşe, în centrele universitare, şi populaţia din rural, la celălalt pol, cu probleme de accesare a serviciilor la nivel 24 CRISTINA DOBOŞ 18 primar (în multe dintre localităţi) şi pentru care beneficierea de servicii specializate presupune deplasarea spre centre, deplasare greoaie prin costuri şi distanţă, pentru o populaţie care trăieşte dintr-o agricultură de subzistenţă, având puţine resurse financiare disponibile. BIBLIOGRAFIE 1. Mincă, Dan, Marcu, Mihail, Sănătate publică şi management sanitar, Bucureşti, Editura Universitară Carol Davila, 2004. 2. Preda, Marian (coord), Aspecte privind dezvoltarea, populaţia şi sănătatea reproducerii la nivel naţional şi studii de caz, UNFPA, 2003. 3. Scambler, Graham, Health and social change. A critical theory, Buckingham, Open University Press, 2002. 4. Stănescu, Alin, Asigurarea accesului nediscriminatoriu la serviciile de sănătate, raport nepublicat, 2004. 5. Stănculescu, Manuela (coord), Sărac lipit caut altă viaţă, Bucureşti, Editura Nemira, 2004. 6. Vlădescu, Cristian, Dragomireşteanu, Aurora, Enăchescu, Dan, Politici de alocare a resurselor şi de planificare a personalului medical în sistemele de sănătate. România în context internaţional, Bucureşti, Editura CPSS, 2001. 7. Vlădescu, Cristian (coord.), Sănătate publică şi management sanitar. Sisteme de sănătate, Bucureşti, Editura CPSS, (Centrul pentru politici şi servicii de sănătate), 2004. 8. Zarcovic, Grujica, Enăchescu Dan, Probleme privind politicile de sănătate în ţările Europei centrale şi de răsărit. Evoluţia recentă şi perspectivele sistemului de sănătate în România, Bucureşti, Editura Infomedica, 1998. 9. *** Health and care in an enlarged Europe, European Foundation for the Improvement of Living and Working Conditions, 2003. 10. *** Barometrele de opinie privind serviciile sănătate realizate în rândul populaţiei din România, Centrul pentru politici şi servicii de sănătate, 2003, 2002. 11. *** Raportul dezvoltării umane, www.undp.org, 2004. he acces to health and education services is legally considered T as an individual fundamental right in all European countries. In spite of all these constitutional rights, reality shows that all systems of health and education have difficulties in covering the people with services. These problems are minor in West European countries but they are accentuated in some former comunist countries which are still dealing with lack of infrastructure of services providers, low life standard of population and low finance of health services. This article deals with the problems of acces of the population to public health services in Romania, after 1989. I am interested in the factors that limit this acces and the social groups which are in risk. I use secondary data analysis, includind the comment of the data from Eurobarometer (2002), in order to see how Romania stands, comparing with other European countries (EU members or candidates). 